**T3. GUIÓ DIAGNOSI SOCIOECONÒMICA**

DESENVOLUPAMENT LOCAL

|  |
| --- |
| **Núm. d’expedient del projecte:** **Nom projecte:** **Entitat:** **Territori/s d’actuació:**  |

L’acció de diagnosticar és, en medicina, l’acte de reconèixer una malaltia mitjançant l’observació dels seus símptomes, sempre que sigui possible a traves de mesures objectives. Anàlogament, la diagnosi és un exercici d’anàlisi, interpretació i comprensió d’una problemàtica concreta.

En el marc de la planificació estratègica territorial, la diagnosi constitueix un fonament bàsic del procés, que ha de permetre obtenir una comprensió orientada a l’acció i construir les síntesis prospectives sobre les quals es basa la presa de decisions. Dit en altres paraules, la diagnosi del present ajuda a prendre decisions racionals, informades i legitimades sobre el futur.

La diagnosi territorial inclou, a més de l’estudi del capital físic d’un territori, les dinàmiques econòmiques i socioculturals que hi intervenen. Aquesta ha de garantir el reconeixement i concreció dels problemes així com desvetllar les potencialitats latents.

L’etapa de diagnosi se situa a l’inici del pla estratègic i integra, relaciona i interpreta el conjunt de dades, fets i opinions, sovint parcials, que es refereixen a un entorn geogràfic concret. L’anàlisi es realitza a partir de la combinació dels elements interns i dels que hi influeixen externament, creant una determinada imatge actual del territori i les seves tendències de futur.

La diagnosi estratègica és una síntesi d’informació i procés d’interpretació que analitza les debilitats i les fortaleses, les amenaces i les oportunitats futures d’un determinat territori. A la pràctica cal, d’una banda, integrar informació dispersa de base científica i percepcions dels actors clau per mitja de processos de participació oberts. I, de l’altra, generar nou coneixement a partir de la interpretació consensuada d’aquesta informació per part dels mateixos actors.

En definitiva, la diagnosi consisteix a respondre les preguntes següents: com és el territori?, quina evolució ha seguit fins ara?, quina evolució és previsible a mitjà i llarg termini?, quins són els factors determinants en el seu desenvolupament econòmic i social?, quina percepció en tenen els diferents actors que hi intervenen?, quines expectatives de futur tenen els actors?, quins problemes, fortaleses, amenaces i oportunitats presenta?

**GUIÓ ORIENTATIU DIAGNOSI SOCIOECONÒMICA DE LA ZONA D’ACTUACIÓ**

1. **El territori**

En l’àmbit de la descripció general, s’ha de contextualitzar la zona d’intervenció. S’ha d’incloure la delimitació i la descripció de la zona d’actuació: localització, medi físic, infraestructures, etc.

1. **La població**

Es tracta de recollir, a partir de les darreres dades del padró municipal, tot allò referent a la població del municipi i a l’estructura per edats. És importar recollir informació sobre la població per sexe, edat, nacionalitat.

Indicadors demogràfics: edat mitjana, índex reemplaçament, índex envelliment, etc.

Altes i baixes del padró (moviments migratoris).

1. **Treball i ocupació**

Es tracta de recollir tota la informació referent al mercat de treball:

La població activa per sexe, edat, nacionalitat.

La població ocupada per sexe, edat, nacionalitat, sector econòmic, ocupats que treballen al municipi en relació als ocupats que resideixen al municipi, per règim de cotització a la seguretat social (% autònoms). Nous contractes registrats, ocupacions més contractades, tipus de contracte, tipus de jornada.

La població aturada al municipi per sexe, edat i nacionalitat, nivell d’estudis, activitat econòmica darrera ocupació, ocupació sol·licitada, antiguitat de la demanda, els aturats de llarga durada i el seu perfil.

Els demandants d’ocupació (aturats i no aturats), els fixos discontinus.

1. **Estructura empresarial**

És important conèixer el teixit empresarial del municipi a l’hora de fer un diagnòstic del mercat de treball local: nombre d’empreses d’alta a la seguretat social, altes i baixes, per sectors econòmics, per nombre de treballadors, etc.

Altra informació complementària: associacions empresarials, polígons industrials, etc.

1. **Polítiques actives d’ocupació**

Consisteix a fer un breu repàs de les polítiques que s’han dut a terme en el municipi referents a orientació, intermediació i col·locació, formació, promoció i creació d’ocupació, descripció i anàlisi de la seva pertinença en funció de la població destinatària, perspectives de futur...

D’altra banda, si el municipi és signant d’algun Pacte Local d’Ocupació s’hi hauria de fer referència i explicar-ne els principals eixos i objectius.

1. **Altres indicadors qualitatius**

Per acabar de caracteritzar l’activitat i l’ocupació es poden ampliar les dades estadístiques aportades amb altres indicadors de tipus més qualitatiu que es poden haver recopilat al municipi a través de treball de camp, grups de discussió, fòrums de ciutadans, etcètera. Alguns exemples serien els següents:

1. Vies d’entrada a l’activitat i/o ocupació.
2. Característiques de les treballadores i dels treballadors més valorades en les empreses per a cada segment.
3. Ocupacions i perfils professionals en expansió.
4. Necessitats formatives.
5. Condicions laborals de les ocupacions.
6. **Conclusions**

Una proposta de presentació de conclusions pot ser una anàlisi DAFO, en què de manera esquemàtica i sintètica s’indiquen els punts forts i els dèbils del diagnòstic efectuat

L’anàlisi DAFO consisteix en la construcció d’una matriu que organitza la informació en quatre categories: debilitats (elements negatius interns), amenaces externes, fortaleses (elements positius interns) i oportunitats externes, amb relació a allò que estem analitzant.

La matriu DAFO ens permet primerament de tamisar la informació rellevant. I, també, presentar-la en un format adequat que permeti, efectivament, conèixer les variables que afecten allò sobre que volem actuar. Per tant, l’anàlisi DAFO es especialment útil per al disseny d’estratègies.

És freqüent que en un pla estratègic s’utilitzi no solament una matriu DAFO general sinó que se’n realitzin per als principals àmbits objecte d’anàlisi.

Per altra part, a escala global aquesta metodologia ens permet també avaluar el posicionament d’un territori o sistema a partir de la ponderació o pes de cada un dels elements.

Un exemple d’aquest tipus d’anàlisi podria ser el següent:

|  |  |
| --- | --- |
| **FORTALESES** | **DEBILITATS** |
| * Poca incidència de l’atur de llarga durada
* Diversificació de l’atur en més activitats econòmiques que la mitjana balear
 | * Alta incidència d’atur femení
* Important percentatge d’atur juvenil
* Baix nivell formatiu de la població aturada, especialment entre el col·lectiu juvenil
* Poca qualificació professional dels demandants aturats
* Forta concentració de dones atura des majors de 55 anys en peons de les indústries manufactureres
 |
| **OPORTUNITATS** | **AMENACES** |
| * Facilitat d’entrada al mercat de treball
* Inversió a nivell formatiu i de qualificació de les ocupacions vinculades a la indústria manufacturera i el comerç, activitats capdavanteres a la zona
 | * Precarietat laboral del col·lectiu jove donat el baix nivell formatiu
* Dificultades de reinserció laboral del col·lectiu d’aturats majors de 55 anys
 |

**FONTS D’INFORMACIÓ**

Els indicadors municipals (mitjanes anuals) de **l’Observatori del Treball de les Illes Balears** intenten sintetitzar els principals indicadors de mercat de treball en l’àmbit municipal sempre contextualitzant el municipi amb la seva illa i el conjunt de les Illes.

D’altra banda, les fitxes municipals ofereixen, mensualment, informació de la població ocupada i aturada (per sexe i edat, nivell d’estudis, sector d’activitat i grup professional).

Totes aquestes dades es poden trobar a la pàgina web de l’Observatori:

<http://www.caib.es/sacmicrofront/contenido.do?mkey=M08100212155817041390&lang=CA&cont=10648>

Municipi en xifres de **l’Institut d’Estadística de les Illes Balears (Ibestat)**. <http://www.ibestat.cat/ibestat/estadistiques/municipis-xifres>